Νταν Κουέιλ

Ο Τζέιμς Ντάνφορθ Κουέιλ (αγγλ. James Danforth "Dan" Quayle, 4 Φεβρουαρίου 1947), είναι Αμερικανός πολιτικός και δικηγόρος, που υπηρέτησε ως 44ος Αντιπρόεδρος των Ηνωμένων Πολιτειών, από το 1989 έως το 1993, υπό τον πρόεδρο Τζορτζ Χ.Ο. Μπους. Είναι μέλος του Ρεπουμπλικανικού Κόμματος. 

Προηγουμένως, υπηρέτησε ως Γερουσιαστής των Ηνωμένων Πολιτειών για την πολιτεία της Ιντιάνα, από το 1981 έως το 1989, καθώς και ως Μέλος της Βουλής των Αντιπροσώπων των Ηνωμένων Πολιτειών για την 4η περιφέρεια της Ιντιάνα, από το 1977 έως το 1981.

Στις προεδρικές εκλογές του 2000, ήταν ανεπιτυχώς υποψήφιος για το προεδρικό χρίσμα του Ρεπουμπλικανικού Κόμματος.

Βιογραφία 
Ο Νταν Κουέιλ, γεννήθηκε τον Φεβρουάριο του 1947 στην Ιντιανάπολη της Ιντιάνα. Μεγάλωσε στην Ιντιανάπολη, καθώς και στο Φοίνιξ της Αριζόνας. Αποφοίτησε το Λύκειο "Huntington North High School" στο Χάντινγκτον της Ιντιάνα (μια μικρή πόλη έξω από το Φορτ Γουέιν) το 1965. 

Σπούδασε Πολιτικές Επιστήμες στο Πανεπιστήμιο ΝτεΠόου στην Ιντιάνα, και έλαβε πτυχίο (BA) το 1969. Στη συνέχεια, το ίδιο έτος ο Κουέιλ, εντάχθηκε στην Εθνοφρουρά της Ιντιάνα, στην οποία παρέμεινε έως το 1975, όπου και αποστρατεύτηκε με τον βαθμό του Λοχία. Το 1971, παράλληλα με την στρατιωτική υπηρεσία του, εισήλθε στο Πανεπιστήμιο της Ιντιάνα προκειμένου να σπουδάσει Νομική. Το 1974, έλαβε πτυχίο (JD). Στη συνέχεια, πραγματοποίησε την πρακτική του άσκηση ως δικηγόρος (1974-1975).

Προσωπική ζωή 
Ο Νταν Κουέιλ, είναι παντρεμένος με την Μέριλιν Κουέιλ από το 1972. Έχουν αποκτήσει μαζί τρια παιδιά. Διαμένουν μόνιμα, στην μητροπολιτική περιοχή του Φοίνιξ της Αριζόνας.

Πολιτική

Βουλή των Αντιπροσώπων των ΗΠΑ  
Στις εκλογές του 1976, ο Κουέιλ, εξελέγη στην Βουλή των Αντιπροσώπων των Ηνωμένων Πολιτειών για την 4η περιφέρεια της Ιντιάνας, νικώντας τον τότε εν ενεργεία Δημοκρατικό βουλευτή Έντουαρντ Ράους, με ποσοστό 55% έναντι 45%. Επανεξελέγη το 1978, με ποσοστό 64% έναντι 34% του τότε Δημοκρατικού ανθυποψήφιού του. 

Η θητεία του, έληξε στις 3 Ιανουαρίου 1981.

Γερουσία των Ηνωμένων Πολιτειών 
Στις εκλογές του 1980, ο Νταν Κουέιλ, κατάφερε να εκλεγεί στην Γερουσία των Ηνωμένων Πολιτειών για την πολιτεία της Ιντιάνας, σε ηλικία μόλις 33 ετών, νικώντας τον μέχρι τότε εν ενεργεία Δημοκρατικό Γερουσιαστή Μπερτς Μπάιχ, με ποσοστό 53.8% έναντι 46.2% του Μπάιχ. Ορκίστηκε στο αξίωμα στις 3 Ιανουαρίου 1981. 

Επανεξελέγη στις εκλογές του 1986, με ποσοστό 60.6% έναντι 38.5% του τότε Δημοκρατικού ανθυποψήφιού του. Παραιτήθηκε από την έδρα του στις 3 Ιανουαρίου 1989.

Αντιπρόεδρος των Ηνωμένων Πολιτειών (1989-1993) 

Στις 16 Αυγούστου 1988, στο συνέδριο της Εθνικής Ρεπουμπλικανικής Επιτροπής (RNC) στη Νέα Ορελάνη, ο Ρεπουμπλικανός προεδρικός υποψήφιος (και μετέπειτα Πρόεδρος) Τζορτζ Χ.Ο. Μπους, επέλεξε τον Νταν Κουέιλ για συνυποψήφιό του και υποψήφιο Αντιπρόεδρο των Ηνωμένων Πολιτειών, για την προεδρική εκλογή των Ηνωμένων Πολιτειών του 1988.

Στις γενικές εκλογές του Νοεμβρίου του 1988, οι Μπους-Κουέιλ, κέρδισαν τις εκλογές λαμβάνοντας συνολικά 426 εκλέκτορες, και ποσοστό λαϊκής ψήφου 53% έναντι 46% των Δημοκρατικών Δουκάκης-Μπέντσεν. 

Στις 20 Ιανουαρίου 1989, ο Νταν Κουέιλ, ορκίστηκε ως 44ος Αντιπρόεδρος των Ηνωμένων Πολιτειών, στην ορκωμοσία του Τζορτζ Χ.Ο. Μπους, στο Καπιτώλιο των Ηνωμένων Πολιτειών. 

Στις προεδρικές εκλογές του 1992, οι Μπους-Κουέιλ, έχασαν από τους Δημοκρατικούς Κλίντον-Γκορ, λαμβάνοντας 168 εκλέκτορες έναντι 370 των Κλίντον-Γκορ. Η θητεία του Νταν Κουέιλ, έληξε στις 20 Ιανουαρίου 1993.

Παραπομπές

Εξωτερικοί σύνδεσμοι
 

Αντιπρόεδροι των ΗΠΑ
Προεδρία του Τζορτζ Χ.Ο. Μπους
Πολιτικοί του Ρεπουμπλικανικού Κόμματος (ΗΠΑ)
Γερουσιαστές των ΗΠΑ
Ιντιάνα
Μέλη της Βουλής των Αντιπροσώπων (ΗΠΑ)
Αμερικανοί πολιτικοί
Αμερικανοί δικηγόροι
Πολιτικοί των ΗΠΑ
Αμερικανοί από την Ιντιάνα
Αμερικανοί από την Αριζόνα
__ΕΥΡΕΤΗΡΙΟ__